Διάταξη του Γενικού Δικαστηρίου (τρίτο τμήμα) της 1ης Δεκεμβρίου 2020 –

Danske Slagtermestre κατά Επιτροπής

(Υπόθεση T‑486/18)

«Προσφυγή ακυρώσεως – Κρατικές ενισχύσεις – Καθεστώς εισφορών για τη συλλογή λυμάτων – Προκαταρκτικό στάδιο έρευνας – Απόφαση με την οποία διαπιστώνεται η μη ύπαρξη κρατικής ενισχύσεως – Επαγγελματική ένωση – Ενεργητική νομιμοποίηση – Ιδιότητα του ενδιαφερόμενου μέρους – Σκοπός προάσπισης των διαδικαστικών δικαιωμάτων που κατοχυρώνονται στο άρθρο 108, παράγραφος 2, ΣΛΕΕ – Πράξη που δεν αφορά ατομικά τον προσφεύγοντα – Δεν θίγεται ουσιωδώς η ανταγωνιστική θέση – Κανονιστική πράξη – Πράξη που δεν αφορά άμεσα τον προσφεύγοντα – Απαράδεκτο»

1. Προσφυγή ακυρώσεως – Φυσικά ή νομικά πρόσωπα – Πράξεις που τα αφορούν άμεσα και ατομικά – Προσφυγή ασκηθείσα από επαγγελματική ένωση η οποία εκπροσωπεί τα μέλη της και προασπίζεται τα συμφέροντά τους – Παραδεκτό – Προϋποθέσεις (Άρθρο 263, εδ. 4, ΣΛΕΕ) (βλ. σκέψεις 23-26)

2. Προσφυγή ακυρώσεως – Φυσικά ή νομικά πρόσωπα – Πράξεις που τα αφορούν άμεσα και ατομικά – Απόφαση της Επιτροπής με την οποία διαπιστώνεται το συμβατό κρατικής ενισχύσεως με την εσωτερική αγορά χωρίς να κινηθεί επίσημη διαδικασία εξετάσεως – Προσφυγή από ενδιαφερομένους, κατά την έννοια του άρθρου 108, παράγραφος 2, ΣΛΕΕ – Προσφυγή αποσκοπούσα στη διασφάλιση των διαδικαστικών δικαιωμάτων των ενδιαφερομένων – Δεν υφίσταται – Απαράδεκτο (Άρθρα 108 §§ 2 και 3 και 263, εδ. 4, ΣΛΕΕ· κανονισμός 2015/1589 του Συμβουλίου) (βλ. σκέψεις 33-37, 42-54, 62)

3. Προσφυγή ακυρώσεως – Φυσικά ή νομικά πρόσωπα – Πράξεις που τα αφορούν άμεσα και ατομικά – Απόφαση της Επιτροπής με την οποία ορισμένη ενίσχυση κρίνεται συμβατή με την εσωτερική αγορά – Προσφυγή ενώσεως που ενεργεί για το συλλογικό συμφέρον των μελών της – Ζήτημα κατά πόσον τα μέλη της ενώσεως επηρεάζονται ατομικά – Απαίτηση να αποδείξει η ένωση ότι επηρεάζονται ουσιωδώς τα μέλη της – Δεν υφίσταται – Απαράδεκτο (Άρθρα 108 § 2 και 263, εδ. 4, ΣΛΕΕ) (βλ. σκέψεις 63, 68-70, 77, 78)

4. Προσφυγή ακυρώσεως – Φυσικά ή νομικά πρόσωπα – Έννοια κανονιστικής πράξεως κατά το άρθρο 263, τέταρτο εδάφιο, ΣΛΕΕ – Κάθε πράξη γενικής ισχύος πλην των νομοθετικών πράξεων – Απόφαση της Επιτροπής με την οποία καθεστώς ενισχύσεων κρίνεται συμβατό με την εσωτερική αγορά – Εμπίπτει (Άρθρα 107 και 263, εδ. 4, ΣΛΕΕ) (βλ. σκέψεις 89-96)

5. Προσφυγή ακυρώσεως – Φυσικά ή νομικά πρόσωπα – Πράξεις που τα αφορούν άμεσα και ατομικά – Άμεσος επηρεασμός – Κριτήρια – Απόφαση της Επιτροπής με την οποία διαπιστώνεται η μη ύπαρξη κρατικής ενισχύσεως – Προσφυγή επαγγελματικής ενώσεως – Επαγγελματική ένωση που δεν δικαιολογεί άμεσο επηρεασμό του δικαιώματος των μελών της να μην υφίστανται στρέβλωση του ανταγωνισμού – Απαράδεκτο (Άρθρο 263, εδ. 4, ΣΛΕΕ) (βλ. σκέψεις 97-104)

Αντικείμενο

Προσφυγή δυνάμει του άρθρου 263 ΣΛΕΕ με αίτημα την ακύρωση της αποφάσεως C(2018) 2259 final της Επιτροπής, της 19ης Απριλίου 2018, σχετικά με την κρατική ενίσχυση SA.37433 (2017/FC) – Δανία, με την οποία κρίθηκε, κατά το πέρας του προκαταρκτικού σταδίου έρευνας, ότι η εισφορά που θεσπίστηκε με τον lov nr. 902/2013 om ændring af lov om betalingsregler for spildevandsforsyningsselskaber m.v. (Betalingsstruktur for vandafledningsbidrag, bemyndigelse til opgørelse af særbidrag for behandling af særlig forurenet spildevand m.v.) [νόμο αριθ. 902/2013, για την τροποποίηση του νόμου περί θέσπισης των κανόνων σχετικά με τις εισφορές προς τις επιχειρήσεις επεξεργασίας λυμάτων (δομή εισφορών για τη διάθεση των λυμάτων, με την οποία εγκρίνονται ειδικές εισφορές για την επεξεργασία των ιδιαιτέρως μολυσματικών λυμάτων κ.λπ.)] δεν παρέχει πλεονέκτημα σε συγκεκριμένες επιχειρήσεις και δεν αποτελεί, ως εκ τούτου, κρατική ενίσχυση κατά την έννοια του άρθρου 107, παράγραφος 1, ΣΛΕΕ.

Διατακτικό

Το Γενικό Δικαστήριο διατάσσει:

1) Απορρίπτει την προσφυγή.

2) Η Danske Slagtermestre φέρει τα δικαστικά έξοδά της καθώς και τα έξοδα στα οποία υποβλήθηκε η Ευρωπαϊκή Επιτροπή.